ธอส.เผย6เดือนโกยกำไร4พันล้าน
ธอส. เผยผลการดำเนินงาน 6 เดือนแรก ฟันกำไรกว่า 4,000 ล้าน หลังลุยปล่อยกู้บ้านได้กว่า&nbsp; 4.98 หมื่นล้าน&nbsp;
27 ก.ค. 2554

ธอส. เผยผลการดำเนินงาน 6 เดือนแรก ฟันกำไรกว่า 4,000 ล้าน หลังลุยปล่อยกู้บ้านได้กว่า  4.98 หมื่นล้าน 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยถึงผลการดำเนินงานธนาคาร 6 เดือนแรกของปี 2554 ว่า  ธนาคารมีผลกำไรสุทธิจำนวน 4,068 ล้านบาท เพิ่มขึ้น 30.03% โดย 6 เดือนที่ผ่านมา ธนาคารสามารถปล่อยสินเชื่อใหม่ทั้งสิ้น 7.08  หมื่นบัญชี  เป็นเงิน 4.98 หมื่นล้านบาท จากเป้าสินเชื่อทั้งปี 9.9 หมื่นล้านบาท มียอดสินเชื่อคงค้างทั้งสิ้น 6.71 แสนล้านบาท เพิ่มขึ้น 2.21% 
ทั้งนี้มีหนี้ที่ไม่ก่อให้เกิดรายได้ (NPL) ที่ไม่รวมหนี้ส่วนขาด จำนวน 4.86 หมื่นล้านบาท คิดเป็น 7.45% ของยอดสินเชื่อรวม   ลดลง 0.37% เมื่อเทียบกับสิ้นปี 2553 ที่มีหนี้ที่ไม่ก่อให้เกิดรายได้ (NPL) เท่ากับ 7.82%  
ขณะที่ทรัพย์สินที่ไม่   ก่อให้เกิดรายได้ (NPA) คงเหลือจำนวน 5,101 ล้านบาท โดยครึ่งปีแรกธนาคารสามารถจำหน่ายทรัพย์ NPA ได้ทั้งสิ้น 1,403 ล้านบาท
สำหรับแผนการดำเนินงานในช่วงครึ่งหลังของปีนี้ ยังคงมุ่งปล่อยกู้ในโครงการสินเชื่อบ้านดอกเบี้ยต่ำ ให้ประชาชนมีที่อยู่อาศัยเป็นของตนเอง สำหรับนโยบายด้านเงินฝาก ยังคงเน้นเพิ่มสัดส่วนลูกค้าเงินฝากรายย่อยเพิ่มขึ้น ซึ่งที่ผ่านมา ธอส.ได้ออกผลิตภัณฑ์เงินฝากใหม่ๆ อย่างต่อเนื่อง ส่วนโครงการบ้านหลังแรก 0% นาน 2 ปี วงเงิน 2.5 หมื่นล้านบาท ล่าสุดมียอดอนุมัติวงเงินไปแล้วกว่า  1.17 หมื่นล้านบาท คาดว่าจะอนุมัติครบวงเงินภายในเดือน ส.ค. นี้ 
ขณะที่แนวโน้มตลาดอสังหาริมทรัพย์ครึ่งปีหลังยังคงมีปัจจัยบวก จากแนวโน้มเศรษฐกิจยังเติบโตได้ดี  ความชัดเจนในการก่อสร้างเส้นทางขนส่งมวลชนสายใหม่ รัฐบาลใหม่มีนโยบายในการสนับสนุนธุรกิจอสังหาริมทรัพย์ การปรับขึ้นเงินเดือนข้าราชการ และการปรับค่าแรงขั้นต่ำ 
อย่างไรก็ตามในครึ่งหลังยังคงมีปัจจัยเสี่ยง ได้แก่ เงินเฟ้อที่มีอัตราเร่งตัวขึ้น  ราคาน้ำมัน  ค่าแรง และราคาวัสดุก่อสร้างปรับตัวเพิ่มขึ้น อัตราดอกเบี้ยขาขึ้น มาตรการเข้มงวดของธนาคารแห่งประเทศไทย การเมืองในประเทศ ภัยธรรมชาติ และปัจจัยต่างประเทศ  เช่น วิกฤตการเงินในกลุ่มประเทศ EURO ความร้อนแรงของเศรษฐกิจและตลาดที่อยู่อาศัยในประเทศจีน